text: 
  Min opgave var klar: der skulle lægges pres på Danida og dermed 
  Bhutans regering for at få standset forfølgelsen og dermed 
  flygtningestrømmen.
  
  Jeg udarbejdede derfor en artikel, der først og fremmest kritiserede 
  Danidas fortsatte engagement i et land, der systematisk forfulgte 
  halvdelen af befolkningen. Artiklen blev sidst i maj sendt til 
  Jyllands-Posten, Berlingske Tidende og Århus Stiftstidende. Desuden skrev
   jeg til udenrigsministeren i et beskedent håb om, at man var 
  interesseret i en øjenvidneberetning.
  
  Ugen efter fik jeg en standardafvisning fra Jyllands-Posten. Århus 
  Stiftstidende svarede, at man ikke var interesseret, idet en 
  medarbejder alligevel snart skulle til området. Berlingske Tidendes 
  afslag kom først seks uger senere og lignede til forveksling afslaget 
  fra Jyllands-Posten.
  
  Udenrigsministeren svarede et par uger senere. Han mente situationen 
  var i bedring, og at flygtningestrømmen i øvrigt var aftaget. 
  Nogenlunde samtidig fik jeg meldinger fra flygtningelejrene, at antallet
   i lejrene nu var steget til over 40.000, og at overgrebene inde i 
  Bhutan var intensiveret.
  
  
  
  